TEISINGUMO TEISMO (pirmoji kolegija) SPRENDIMAS
2007 m. liepos 18 d.
Byla C‑213/06 P
Europos rekonstrukcijos agentūra (ERA)
prieš
Georgios Karatzoglou
„Apeliacinis skundas – Laikinasis tarnautojas – Sutarties nutraukimas“
Dalykas: Apeliacinis skundas, pateiktas dėl 2006 m. vasario 23 d. Europos Bendrijų Pirmosios instancijos teismo sprendimo Karatzoglou prieš ERA (T‑471/04, Rink. p. II‑0000) panaikinimo.
Sprendimas: Panaikinti sprendimą ir grąžinti bylą Europos Bendrijų Pirmosios instancijos teismui.
Santrauka
Pareigūnai – Principai – Teisėtų lūkesčių apsauga
(Kitų tarnautojų įdarbinimo sąlygų 47‑50 straipsniai)
Ta aplinkybė, kad laikinojo tarnautojo sutarties pakeitimas sukūrė dviprasmišką situaciją, galinčią sudaryti įspūdį, jog administracija
apribojo savo Kitų tarnautojų įdarbinimo sąlygų 47‑50 straipsniuose įtvirtintą teisę nutraukti sutartį, nesukelia tarnautojui
teisėtų lūkesčių dėl sutarties trukmės. Iš tiesų iš sutarties kylanti neaiški situacija negali būti tikslių administracijos
garantijų pagrindas, reikalingas, kad kiltų teisėtų lūkesčių.
Taip pat šiuo atžvilgiu negalima remtis principu, pagal kurį silpnesnioji darbo sutarties šalis gali tikėtis, kad netikslios
minėtos sutarties nuostatos būtų aiškinamos jos naudai. Argumentai, susiję su iš sutarties kylančia tarnautojo situacija jo
darbdavio atžvilgiu, negali atsverti to, kad neįvykdyta viena iš būtinų sąlygų siekiant įrodyti, jog buvo teisėtų lūkesčių.